Dostál, Ondrej, poslanec NR SR (2017-11-28):
Vážený pán zastupujúci minister a vážený pán predseda Národnej rady a podpredsedovia Národnej rady, vážené poslankyne, poslanci, vo svojom vystúpení sa budem venovať tomu, čo máme na programe, teda návrhu na skrátené legislatívne konanie o návrhu zákona, ktorým sa majú zmraziť platy poslancov Národnej rady, prezidenta, členov vlády a ďalších verejných funkcionárov, a teda tomu, či existujú, alebo neexistujú dôvody na skrátené legislatívne konanie. Zákon o rokovacom poriadku pozná viac dôvodov, pre ktoré je možné rokovanie o návrhu zákona skrátiť. Jedným z nich je hrozba značných hospodárskych škôd. To uvádza zákon o rokovacom poriadku a to nepochybne v zmysle zákona je dôvod na skrátené legislatívne konanie. V zdôvodnení, ktoré sme si vypočuli od pána ministra alebo sme si mohli aj prečítať v písomnom materiáli, ktorý schválila vláda, sa tvrdí, že hrozia štátu značné hospodárske škody, a to je dôvod, prečo by sme mali tento návrh zákona prerokovať v skrátenom legislatívnom konaní. Tak sa teda pozrime, čo rieši zákon, ku ktorému sa má skrátiť legislatívne konanie. Rieši, ešte raz, zmrazenie platov poslancov Národnej rady, prezidenta Slovenskej republiky a členov vlády Slovenskej republiky a ďalších verejných funkcionárov na budúci rok. Vláda navrhuje parlamentu, aby skrátil legislatívne konanie, lebo hrozia značné hospodárske škody. Inak povedané, ak by poslanci Národnej rady, prezident a členovia vlády dostávali budúci rok plat, ktorý predpokladá zákon, vznikli by štátu značné hospodárske škody. Ešte inak povedané, vláda tvrdí, že platy poslancov, plat prezidenta a platy členov vlády sú v podstate hospodárska škoda, a keď my teraz zahlasujeme, alebo tí z vás, ktorí zahlasujú za ten návrh, sa stotožnia s tvrdením, že platy poslancov i členov vlády a prezidenta a ďalších verejných funkcionárov sú hospodárska škoda pre štát. V čom by tá hospodárska škoda mala spočívať? To sme sa ani z vystúpenia pána zastupujúceho ministra ani z písomného zdôvodnenia, ktoré schválila vláda, nedozvedeli. Bola to taká povinná jazda, nemá vláda potrebu ani tento rok to nejako bližšie zdôvodniť, jediné, čo sa dá na túto tému nájsť v písomnom materiáli, je, že „návrh reaguje na súčasnú ekonomickú situáciu a stav verejných financií“, a ešte inými slovami skoro to isté: „naliehavosť prijatia navrhovanej právnej úpravy vyplýva z požiadavky a záujmu konsolidovať verejné financie“. Tak ako teda, pán minister? Pýtam sa vás ako zástupcu vlády, či je ekonomika naozaj v takom zlom a krízovom stave. Sme v kríze? Verejné financie sú rozvrátené? Ale to je v rozpore s tým, čo počúvame vždy, keď sa vyjadrujete ako členovia vlády, ako predstavitelia vládnej koalície k stavu ekonomiky a k stavu verejných financií. Predstavitelia vlády, predstavitelia SMER-u aj iných koaličných strán nám tu v každom druhom vystúpení sa snažia nahovoriť, v akej dobrej kondícii je ekonomika, ako rozkvitá a rozvíja sa, ako sa zlepšujú všetky ekonomické parametre, ako nás chváli Európska únia, ako nás chvália medzinárodné inštitúcie, ako sa všetci zhodujú na tom, že Slovenská republika dosahuje pokrok, zlepšujú sa verejné financie, zlepšuje sa stav ekonomiky. Ja v tom vidím zjavný rozpor a bol by som rád, keby ste nám to mohli vysvetliť, ako to teda je. Zlepšuje sa stav ekonomiky a zlepšuje sa stav verejných financií, ale v tom prípade neplatí to zdôvodnenie, ktorým vláda odôvodňuje skrátené legislatívne konanie, alebo naozaj máme vážny a máme zlý stav ekonomiky a zlý stav verejných financií? Áno, v tom prípade by boli dôvody pre skrátené legislatívne konanie, len nám už potom neopakujte a nehovorte, v akom dobrom stave sú ekonomika a verejné financie, mali by ste si vybrať. Keď prejdem do vážnejšej roviny, tak som hlboko presvedčený, že neexistujú žiadne dôvody pre skrátené legislatívne konanie, teda také dôvody, ktoré pozná zákon o rokovacom poriadku. Zároveň vyslovujem poľutovanie nad tým, že pán predseda Národnej rady nepridelil ani tento rok návrh na skrátenie legislatívneho konania aj ústavnoprávnemu výboru, a dávam mu to ako taký tip do budúcnosti, že keď sa budeme na budúce rozprávať o nejakom návrhu na skrátené legislatívne konanie, tak výbor, ktorý by mal o tom rokovať ešte pred plénom, je ústavnoprávny výbor, lebo dôvody nie sú iba vecné, vyjadriť sa k nim nie je vecou gestorského výboru alebo vecne príslušného výboru, tie dôvody, či sú, alebo nie sú naplnené dôvody pre skracovanie legislatívneho konania, by mali byť posudzované z hľadiska právneho, a to je predovšetkým kompetencia ústavnoprávneho výboru. Keďže tie dôvody v prípade tohto návrhu podľa môjho názoru nie sú naplnené, dávam týmto procedurálny návrh, aby sme vrátili návrh na skrátené legislatívne konanie navrhovateľovi na dopracovanie. Toto skoro od slova do slova som povedal aj minulý rok. Bol tu vtedy pán minister financií, takže si to nemusel vypočuť znovu, takže pre pána zastupujúceho ministra zdravotníctva to snáď nebolo až také únavné. Ale ani vtedy som nedostal žiadnu odpoveď na výhrady, ktoré som predniesol, a čuduj sa svete, prešiel rok a znova sme v stave legislatívnej núdze, znova musíme postupovať v skrátenom legislatívnom konaní. Tento návrh je populistický a pokrytecký. Pokrytecký preto, že ani poslanci vládnej koalície by zaňho nezahlasovali, keby nemuseli napĺňať PR úlohy svojej vlády. A populistický preto, že nielen na to skrátené konanie, ale ani na ten návrh zákona, o ktorom budeme hlasovať následne, nie sú reálne dôvody, nie sú dôvody spočívajúce v stave ekonomiky alebo v stave verejných financií, ale iba v tom, že vládna koalícia uviazla v populistickej pasci, ktorú si sama nastavila tým, že opakovane a opakovane zmrazovala platy ústavných činiteľov. A napokon to, že to nesúvisí s hospodárskou situáciou, svedčí aj ten návrh a spôsob schvaľovania v skrátenom legislatívnom konaní. Predsa to, v akom stave je ekonomika, v akom stave sú verejné financie, vláda vedela, keď pripravovala návrh rozpočtu. Ak usúdila, že je potrebné zmrazovať platy ústavných činiteľov aj budúci rok, tak ten návrh mohla predložiť v štandardnom legislatívnom procese. Ale čuduj sa svete, vláda to urobila pár dní po tom, čo vládne strany dostali výprask v župných voľbách. Dovtedy zrejme nebolo zrejmé, že Slovensko je v takej kríze, že opätovne musí zmrazovať platy ústavných činiteľov, a potom sa to znova vyjasnilo a znova tu máme návrh na skrátené legislatívne konanie. Ak ste naozaj presvedčení, že platy ústavných činiteľov majú byť navždy zmrazené, tak dajte návrh, aby boli navždy zmrazené, nech je, nech je plat poslanca, ministrov, členov vlády stanovený paušálne, pevnou sumou, nech je to tak raz a navždy a nemusíme tu každý rok robiť toto divadielko. Alebo keď ste presvedčení, že nie navždy, ale ešte budúci rok je to potrebné, tak aspoň toto populistické divadlo robte tak, aby ste pri tom neporušovali zákon o rokovacom poriadku. Robte to potom bez skráteného legislatívneho konania. Vecne sa na tom nič nezmení, ale populistické divadlo je niečo, na čo môžme mať rôzne názory, porušovanie zákona je niečo, čomu by ste sa aj vy, koaliční kolegovia, mali vyhýbať. Ďakujem za pozornosť. (Potlesk.)